text: Optrevler sag om ulovlig sprøjtegift 
  20 januar 2012 kl. 09.07
  Omkring 160 landmænd risikerer tiltale, fordi de har købt gødning, der er ulovligt indført fra et lager i Læk i Sydslesvig. Ifølge Politiken har Østjyllands Politi fat i to bagmænd. De har taget imod bestilling på gødning og sprøjtegifte, hvoraf flere er ulovlige her i landet.
  Danske landmænd har været i stand til at hente varer fra lageret i Læk ved at afgive en ordre til de to bagmænd. De har hentet varerne på lastbiler og kørt dem ud til kunderne.
  
  Miljø-regler brudt
  Politiken har fået aktindsigt i sagen og oplyser, at der mellem 2007 og 2009 er kørt over 500 ladninger fra Sydslesvig til Danmark. På den måde har landmændene brudt miljø-reglerne og spredt mere gødning og sprøjtegift, end det har været tilladt.
   
  I alt er der ulovligt indført 15.000 ton gødning og 45 ton sprøjtegift, hvoraf en del er forbudt i Danmark. 
  Østjyllands Politi efterforsker sagen, men kan ifølge Politiken ikke oplyse, hvornår der kan rejses tiltale. Morten Holm fra Østjyllands Politi siger til Politiken, at det tyske politi ikke er med i efterforskningen, fordi ulovlighederne tilsyneladende kun er foregået i Danmark.
  